text: Håndsrækning til håndværkere
  28 september 2010 kl. 14.58
  De lokale håndværkere i regionen skal have fair muligheder for at byde ind, når Region Syddanmark skal have entreprenører til nye sygehusprojekter.
  Region Syddanmark vil fremskynde udførelsen af sygehusprojekter. 
  Det gav en ny vækstpakke, der blev vedtaget i juni i år, mulighed for. 
  Derfor holder regionspolitikerne informationsmøder for at tiltrække lokale kræfter til arbejdet.
  - Hvis vi skal have fuld valuta for vores milliardinvestering, skal vi gøre alt, hvad vi kan for at få de lokale virksomheder med på vognen. Jeg vil gerne opfordre alle interesserede til at møde op, så vi får oplyst vores syddanske virksomheder om mulighederne for at få del i byggerierne, siger formand for regionsrådet, Carl Holst (V).
  
  En, to, mange
  For at alle har en mulighed for at få del i udbuddet af byggeopgaver, har Regionen opdelt byggeriet i mindre entrepriser. 
  På den måde er det nemmere for mindre og mellemstore virksomheder at byde ind.
  Og det er kun en fordel, at der kan være flere om udbuddet. Derfor skal håndværkerne også have de bedste forudsætninger for at byde ind. 
  - Jeg er sikker på at de lokale virksomheder er meget konkurrencedygtige, og derfor skal vi sikre, at de får gode muligheder for at deltage, siger Carl Holst.
  